Inflația scade, prețurile cresc. Topul produselor și serviciilor care s-au scumpit cel mai mult în februarie 2024.
Serviciile poştale, cele de apă, canal şi salubritate şi detergenţii se află în topul scumpirilor înregistrate în februarie 2024, comparativ cu aceeaşi lună a anului anterior, potrivit datelor publicate miercuri de Institutul Naţional de Statistică (INS). Cum au crescut prețurile la alimente?
Topul scumpirilor din februarie/Foto: Depositphotos.com
Deși rata anuală a inflaţiei a coborât în luna februarie 2024 la 7,23%, de la 7,41% în ianuarie, o serie de servicii și produse au continuat să înrgistreze scumpiri.
Topul scumpirilor din februarie 2024
În februarie 2024, preţul detergenţilor a urcat cu 23,77%, comparativ cu februarie 2023, cel al serviciilor poştale cu 26,64%, iar cel al serviciilor de apă, canal şi salubritate cu 18,74%.
În ceea ce priveşte mărfurile alimentare, acestea s-au scumpit, în medie, cu 4,48% comparativ cu februarie 2023. Cele mai mari creşteri de preţuri s-au înregistrat la conserve din fructe (13,37%), bere (11,86%) şi peşte proaspăt (11,53%).
Ieftiniri au fost consemnate la făină (-29,99%), produsele de morărit (-27,87%) şi la ulei comestibil (-26,89%).
Alimente mai scumpe pentru români
Faţă de luna ianuarie 2024, cel mai mult s-au scumpit cartofii (4,84%), fructele proaspete (4,67%) şi alte legume şi conserve de legume (3,90%).
Pe de altă parte, untul a fost mai ieftin cu 9,08%, în februarie 2024 faţă de ianuarie 2024, făina cu 1,47% şi produsele de morărit cu 1,06%.
La capitolul mărfuri nealimentare, în februarie 2024, faţă de februarie 2023, cel mai mult s-au scumpit detergenţii, cu 23,77%, articolele chimice, cu 16,67%, şi medicamentele 14,82%. Potrivit INS, la această categorie nu s-au înregistrat ieftiniri.
Faţă de luna precedentă, în februarie 2024, detergenţii au costat mai mult cu 2,92%, combustibilii au consemnat un plus de 1,94%, iar articolele chimice au fost mai scumpe tot cu 1,94%. Scăderi au fost înregistrate la energia electrică cu 0,69%, frigidere şi congelatoare - 0,24%, precum şi la încălţămintea din piele - 0,09%.
În ceea ce priveşte serviciile, în ultimul an cel mai mult au crescut tarifele pentru serviciile poştale cu 26,64%, apă, canal şi salubritate - plus 18,74%, şi serviciile de îngrijire medicală, cu 14,32%. Nici la această categorie nu s-au înregistrat ieftiniri.
În februarie 2024, faţă de luna anterioară, scumpiri au fost consemnate în ceea ce priveşte abonamentele de transport auto (2,59%) serviciile de apă, canal şi salubritate (1,97%) şi alte servicii cu caracter industrial (1,57%). În schimb, transportul aerian s-a ieftinit cu 17,4%, abonamentele de televiziune cu 0,07%, iar poşta şi telecomunicaţiile precum şi alte servicii au fost mai ieftine cu 0,03%.
Rata anuală a inflaţiei a coborât în luna februarie 2024 la 7,23%, de la 7,41% în ianuarie, în condiţiile în care mărfurile alimentare s-au scumpit cu 4,48%, cele nealimentare cu 7,82%, iar serviciile cu 11%, potrivit datelor Institutului Naţional de Statistică (INS), publicate miercuri.
CITEȘTE ȘI: